HEEELP, my laerskoolkind doen Wiskunde! - Corona Krisissentrum
Tuis / COVID-19 / HEEELP, my laerskoolkind doen Wiskunde!
HEEELP, my laerskoolkind doen Wiskunde!
10 maniere om jou laerskoolkind met Wiskunde te help
"Maar ma, waar gaan ek nou ooit hierdie Wiskunde in die regte lewe gebruik?" Elke ouer het dié sin tien teen een al menigmale gehoor. Dit spreek van frustrasie, moedeloosheid en wanhoop en dit maak jou as ouer raadop. Om dit te kroon sit ons in die middel van 'n krisis en moet jy skielik ma en juffrou gelyk wees. Hoe hanteer jy dit? Hoe vat jy jou kind se vrese vir Wiskunde weg? Hoe kan jy help?
Ons wil almal graag ons kinders help om met goeie begrip en vaardigheid, basiese Wiskunde-konsepte te bemeester. Ons wil hulle voorberei op sukses, nie net vir die huidige nie, maar veral vir die toekoms. Om dit te kan doen moet ons seker maak dat hulle die basiese vaardighede: optel, aftrek, en deel onder die knie het. Hierdie vaardighede lê nie die grondslag vir hoërgraad Wiskunde soos Algebra nie, maar ontwikkel ook die vermoë van jou kind om probleme op te los. Soos Albert Einstein tereg gesê het: "Education is not the learning of facts, but the training of the mind to think."
Die vraag bly steeds, hoe verduidelik ek dit aan my laerskoolkind? Hier volg tien wenke vir jou as ouer om 'n liefde vir Wiskunde by jou kind te kweek:
Taal en Wiskunde: Wiskunde word beskryf as 'n "taal" op sy eie. Dit is egter onmoontlik om die "taal van Wiskunde" goed te verstaan wanneer die onderrigtaal nog self nie vasgelê is nie. Dit veroorsaak dat kinders sukkel om definisies van wiskundige begrippe, soos "groter as" en "kleiner as" verstaan. Dit sal baie moeilik wees vir hom/haar om die Afrikaanse som in Wiskunde-taal te "vertaal", sodat die som met begrip opgelos kan word.
Vestig getalbegrip eerder as truuks en memorisering of slim-maniere/metodes: Om 'n truuk in Wiskunde aan te leer sonder begrip, kan later in jou kind se skoolloopbaan groter skade aanrig. Om dus vir 'n kind te leer dat 'n desimale getal se komma na links skuif met vermenigvuldiging sonder die begrip dat die getal groter word ook oorgedra word, is sinneloos. Dit is ook meer effektief wanneer kinders toegelaat word om self strategieë te ontdek eerder as wat dit afgedwing word.
Fundamentele- en basiese Wiskunde: 'n Kind moet sy basiese bewerkingsreëls (soos volgorde van bewerkings en vermenigvuldigingstafels) ken.
Gebruik hulpmiddele: 'n Telraam, albasters, blokkies, breukstelle, ens. moet altyd beskikbaar wees. Klippies-en-stokkies is baie beter as pen-en-papier.
Wys op die relevansie: Ons leef in 'n Wiskundige wêreld. Wiskunde is oral om ons te sien. Help jou kind om dit raak te sien.
Vorms: Die venster is 'n reghoek, die gebou is 'n kubus, die motorband is 'n silinder, ens.
Meting: Betrek hulle by kosmaak veral wanneer hoeveelhede afgemeet moet word.
Kombinasies van afstand en tyd: Hoe ver kan ek ry as ek 3 ure ry teen 60 km/h? Geld: Hoeveel kleingeld? Ongeveer hoeveel gaan die volgende kruideniersware items saam kos?
Speel Wiskunde-speletjies: Wiskunde moet pret wees!
Getalle: Nommerplaatspeletjies in die motor. Ludo, Slangetjies-en-leertjies, ens.
Vorms: Boublokkies van verskillende vorms, ens.
Om van Wiskunde 'n speletjie te maak, word pret sinoniem daarmee en voel dit skielik nie meer soos werk nie. Doen wiskunde speletjies gedurende gesinstyd, hou tuis kompetisies en neem deel aan olimpiades.
Gebruik tegnologie tot hulle voordeel: Daar is verskeie rekenaarspeletjies beskikbaar wat wiskundig van aard is.
Fokus op logika, nie op reg en verkeerd nie: Leer uit die foute wat in die bewerkingstappe gemaak is sodat die antwoorde uiteindelik ook reg kan wees. Moenie op perfeksie fokus nie, plaas eerder jou fokus op logika en die stappe wat op mekaar volg eerder as op die antwoord self. Kweek denkvaardighede en probleemoplossingstrategieë – dit sal op baie gebiede baie handig wees.
Let op jou woorde: Sê deurlopend: Wiskunde is maklik, fassinerend, pret, bruikbaar en handig. Moet nooit sê jy kan nie wiskunde doen nie; jy is nie aangelê om wiskunde te doen nie; ons familie kan nie wiskunde doen nie; jou ma is nie 'n "Wiskunde"-persoon nie. Pasop vir etikettering: Wiskunde is net vir "nerds" en slim mense; almal sukkel met wiskunde. Help jou kind om aan sy wiskunde selfbeeld te bou. Motiveer hulle op positiewe maniere. Gesonde aanmoediging, prys harde werk en uithouvermoë. As jou kind moedeloos word en sê hy is moeg en kan nie meer nie, verduidelik hoe goed dit vir jou brein is om te oefen, te groei en sterk te word.
Kweek 'n "groei" ingesteldheid. Niemand word goed in wiskunde gebore nie. Dit kos harde werk om uiteindelik te kan presteer. Word wiskundig fiks! Vergelyk dit met 'n atleet, 'n pianis, ens. wat oefen, oefen, oefen. Onthou: Aanhouer wen!
Soos dit goed is om elke dag vir jou kind te lees, so is dit ook noodsaaklik om elke dag wiskunde saam met jou kind te doen. Op hierdie manier leer hulle dat as hulle bereid is om hard te werk aan iets waarvoor hulle lief is, hulle dit sal koester en nog harder daaraan wíl werk, nie omdat hul moet nie, maar omdat dit vir hul lekker is. Hulle sal ook nie bang wees, of 'n vrees vir Wiskunde ontwikkel nie. Dis nie nodig vir jou kind om uit te blink in wiskunde om daarvoor lief te wees nie. Dit maak nie saak of hulle goed is in Wiskunde nie, maar dit maak saak hoe hulle daaroor voel.
Gebruik hierdie tyd by die huis as 'n gulde geleentheid om jou kind se wiskunde vas te lê, te bevorder en bo alles saam pret te hê. Wys jou laerskoolkind hy kan!
Klik gerus op die skakel om gratis te registreer op Die Wolkskool waar verskeie hulpmiddels vir Wiskunde beskikbaar is.